**Puterea de-a fi împotrivă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am mers pe valuri 'nalte ca pe-o stradă

Și prin furtuna vieții am dansat,

În piept s-au strâns troiene de zăpadă,

Dar am păstrat un gând nevinovat

Și-o primăvară verde pentru tine

Să nu îngheți de teamă. Pe ghețari

Au înflorit bujorii și-n stamine

Suntem ascunși, doi poli ereditari,

Moștenitori ai timpului, garanții

Unei iubiri potrivnice, dar vezi,

Purtăm pe umeri cerul, ca atlanții,

Și-n orice punct al visului dovezi.

- Noi ne-am născut pe o planetă verde

Ucisă sistematic de damnați

Și-am ajutat iubirea să-i dezmierde

Pe cei la suferință condamnați.

Din ochii tăi mi-am împletit poeme,

Au înflorit din ele primăveri,

Nu ne-a păsat de ploi ori de blesteme

Și am zburat mereu mai sus ca ieri.

Azi locuim pe o planetă vie

Purtând în gene focul ancestral

Ce ne transformă visu'-n poezie

Și ne conjugă viața la plural.

Liliana Trif Ioan Grigoraș